CELEX: 32019R0759
Language: fi
Date: 2019-05-13 00:00:00
Title: Komission asetus (EU) 2019/759, annettu 13 päivänä toukokuuta 2019, sekä kasviperäisiä tuotteita että jalostettuja eläinperäisiä tuotteita sisältävien elintarvikkeiden (elintarvikesekoitukset) tuonnille asetettujen kansanterveysvaatimusten soveltamista koskevista siirtymätoimenpiteistä (ETA:n kannalta merkityksellinen teksti.)

14.5.2019   
               
               
                  FI
               
               
                  Euroopan unionin virallinen lehti
               
               
                  L 125/11
               
            
         KOMISSION ASETUS (EU) 2019/759,
         annettu 13 päivänä toukokuuta 2019,
         sekä kasviperäisiä tuotteita että jalostettuja eläinperäisiä tuotteita sisältävien elintarvikkeiden (elintarvikesekoitukset) tuonnille asetettujen kansanterveysvaatimusten soveltamista koskevista siirtymätoimenpiteistä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 9 artiklan ensimmäisen kohdan,
         sekä katsoo seuraavaa:
         
                     (1)
                  
                  
                     Asetuksessa (EY) N:o 853/2004 säädetään merkittävistä muutoksista kansanterveyttä (elintarviketurvallisuutta) koskeviin sääntöihin ja menettelyihin, joita elintarvikealan toimijoiden on noudatettava. Erityisesti siinä vahvistetaan tietyt edellytykset sellaisten elintarvikkeiden tuonnille unioniin, jotka sisältävät sekä kasviperäisiä tuotteita että jalostettuja eläinperäisiä tuotteita (elintarvikesekoitukset).
                  
               
                     (2)
                  
                  
                     Komission asetuksessa (EU) 2017/185 (2) säädetään siirtymätoimenpiteistä, joilla poiketaan näistä säännöistä niiden elintarvikealan toimijoiden osalta, jotka tuovat elintarvikkeita, jotka sisältävät sekä kasviperäisiä tuotteita että jalostettuja eläinperäisiä tuotteita (elintarvikesekoitukset), lukuun ottamatta komission asetuksen (EU) N:o 28/2012 (3) 3 artiklan 1 ja 3 kohdassa tarkoitettuja elintarvikkeita, ja joiden tuonnille unioniin ei ole vielä vahvistettu kansanterveyttä koskevia edellytyksiä unionin tasolla. Tätä poikkeusta sovelletaan 31 päivään joulukuuta 2020 saakka.
                  
               
                     (3)
                  
                  
                     Euroopan parlamentin ja neuvoston asetuksessa (EU) 2016/429 (4) (”eläinterveyssäännöstö”) vahvistetaan eläinten välillä tarttuvien ja eläimestä ihmiseen tarttuvien eläintautien ehkäisemistä ja torjuntaa koskevat säännöt. Kyseistä asetusta sovelletaan eläinperäisiin tuotteisiin ja siten myös elintarvikesekoituksiin, sellaisina kuin ne ovat määriteltyinä komission päätöksen 2007/275/EY (5) 2 artiklan a alakohdassa. Kunhan mainittu asetus on sovellettavissa, siinä vahvistetaan vaatimukset eläinten, sukusolujen ja alkioiden ja eläinperäisten tuotteiden saapumiselle unioniin kolmansista maista ja kolmansilta alueilta. Tätä asetusta sovelletaan 21 päivästä huhtikuuta 2021 alkaen.
                  
               
                     (4)
                  
                  
                     Jotta voidaan varmistaa oikeudellinen selkeys ja johdonmukaisuus ja jotta toimijat ja toimivaltaiset viranomaiset voisivat mukautua helpommin uusiin sääntöihin, on aiheellista asettaa yksi ainoa soveltamispäivämäärä uusille tuonnin edellytyksille, jotka koskevat asetuksen (EY) N:o 853/2004 6 artiklan 4 kohdassa tarkoitettuja elintarvikesekoituksia. Näitä siirtymätoimenpiteitä olisi siksi jatkettava 20 päivään huhtikuuta 2021 saakka.
                  
               
                     (5)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde
            Tässä asetuksessa säädetään asetuksen (EY) N:o 853/2004 tiettyjen säännösten soveltamista koskevista siirtymätoimenpiteistä 1 päivänä tammikuuta 2021 alkavan ja 20 päivänä huhtikuuta 2021 päättyvän siirtymäkauden ajaksi.
         
         
            2 artikla
            Määritelmät
            Tässä asetuksessa tarkoitetaan ’elintarvikesekoituksella’ päätöksen 2007/275/EY 2 artiklan a alakohdassa määriteltyä elintarvikesekoitusta.
         
         
            3 artikla
            Sekä kasviperäisiä tuotteita että jalostettuja eläinperäisiä tuotteita sisältävien elintarvikkeiden tuonnille asetettuja kansanterveysvaatimuksia koskeva poikkeus
            Poiketen siitä, mitä asetuksen (EY) N:o 853/2004 6 artiklan 4 kohdassa säädetään, elintarvikealan toimijat, jotka tuovat sekä kasviperäisiä tuotteita että jalostettuja eläinperäisiä tuotteita sisältäviä elintarvikkeita, lukuun ottamatta asetuksen (EU) N:o 28/2012 3 artiklan 1 ja 3 kohdassa tarkoitettuja elintarvikkeita, vapautetaan asetuksen (EY) N:o 853/2004 6 artiklan 4 kohdassa tarkoitetuista vaatimuksista.
            Tällaisten tuotteiden tuonnissa on noudatettava tuojajäsenvaltion asettamia tuontia koskevia kansanterveysvaatimuksia.
         
         
            4 artikla
            Voimaantulo ja soveltaminen
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 202120 päivään huhtikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä toukokuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 139, 30.4.2004, s. 55.
         
            (2)  Komission asetus (EU) 2017/185, annettu 2 päivänä helmikuuta 2017, Euroopan parlamentin ja neuvoston asetusten (EY) N:o 853/2004 ja (EY) N:o 854/2004 tiettyjen säännösten soveltamista koskevista siirtymätoimenpiteistä (EUVL L 29, 3.2.2017, s. 21).
         
            (3)  Komission asetus (EU) N:o 28/2012, annettu 11 päivänä tammikuuta 2012, todistuksia koskevista vaatimuksista tiettyjen elintarvikesekoitusten tuonnissa unioniin ja kuljetuksessa unionin kautta sekä päätöksen 2007/275/EY ja asetuksen (EY) N:o 1162/2009 muuttamisesta (EUVL L 12, 14.1.2012, s. 1).
         
            (4)  Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).
         
            (5)  Komission päätös 2007/275/EY, tehty 17 päivänä huhtikuuta 2007, rajatarkastusasemilla neuvoston direktiivien 91/496/ETY ja 97/78/EY nojalla tarkastettavia eläimiä ja tuotteita koskevista luetteloista (EUVL L 116, 4.5.2007, s. 9).